MTN sê oor noodlynoproepArgieffoto: https://pixabay.com MTN Suid-Afrika het gereageer op bewerings dat ŉ operateur by sy noodlyn se inbelsentrum die foon in ŉ vrou se oor neergesit het omdat sy uit paniek geskree het. Maroela Media het vroeër berig Pam Green, ŉ vrou van Johannesburg, het Maandag op Facebook vertel hoe sy Vrydagaand laat ŉ vrou op die N12 aan die Oos-Rand te hulp gesnel het toe sy gesien het hoe die vrou uit ŉ bewegende motor gestamp word. Green het beweer sy het 112, MTN se noodlyn, geskakel om ŉ ambulans te ontbied, maar moes vir langer as twee minute luister na ŉ voorafopgeneemde boodskap wat haar waarsku dat dit ŉ strafregtelike oortreding is om ŉ noodlyn te skakel indien jy nie regtig in nood verkeer nie. Green voer verder aan sy moes met drie verskillende mense praat en haar noodsituasie aan hulle verduidelik, net om elke keer gevra te word om aan te hou en deurgesit te word na iemand anders toe. Volgens Green was sy reeds agt minute met die oproep besig toe sy uiteindelik by ŉ vierde persoon uitgekom het wat haar weer gevra het om aan te hou. Green het geskryf sy het uit paniek en frustrasie geskree dat sy nie verder gaan aanhou nie en dat hulle onmiddellik ŉ ambulans moet stuur om haar te help. Die operateur het glo vir haar gesê om nie op hom te skree nie en die foon in haar oor neergesit. Bridget Bhengu, senior bestuurder van kommunikasie by MTN Suid-Afrika, het by navraag van Maroela Media gesê ŉ interne ondersoek is reeds aan die gang om die feite van die voorval vas te stel. Sy het verduidelik dat MTN die tolvrye noodlyn beskikbaar stel as deel van sy lisensieverpligtinge en dat hierdie diens na Europ Assistance uitbestee word om die oproepe, wat op MTN se netwerk gemaak word, na die korrekte nooddiens te herlei, byvoorbeeld die polisie, brandweer of ambulansdienste. “MTN kan bevestig dat ŉ interaktiewe stemreaksieboodskap, wat die interaksie met die inbelsentrumagent voorafgaan, ongeveer 30 sekondes duur, insluitend ŉ versoek aan die beller om 1 te druk om te bevestig dat hulle werklik in nood verkeer,” het Bhengu gesê. “Weens die groot hoeveelheid gekskeer-oproepe wat ons ontvang is die filterboodskap noodsaaklik om die misbruik van hierdie diens te minimaliseer. Ongeveer 20% van die oproepe wat op 112 ontvang word hou nié verband met noodgevalle nie.” Bhengu het gesê volgens die rekord van Green se oproep aan die noodlyn het die eerste oproep Saterdag om 00:33 deurgekom, maar het die oproep net vyf sekondes geduur en daar was geen interaksie met die beller nie. Om 00:34 het die persoon (Green) weer gebel en met ŉ inbelsentrumagent gepraat. “In ŉ poging om die nodige inligting te bekom, het die agent die beller vrae gevra om die aard van die voorval te bepaal en toe die beller laat aanhou terwyl die agent die toesighouer geroep het om die oproep verder te hanteer. Die toesighouer het verantwoordelikheid vir die oproep geneem, die inligting met die beller geverifieer en die oproep na die Ekurhuleni-nooddienste deurgesit soos normaalweg gedoen word. Die hele oproep het vyf minute en 55 sekondes geduur.” Ideshini Naidoo, kliëntedienshoof by MTN Suid-Afrika, het ontken dat die operateur die oproep beëindig het omdat die beller op haar geskree het. “Volgens die opname van die oproep het die toesighouer wat die oproep na die nooddienste deurgeskakel het, deurentyd op die lyn gebly tydens die oproep. Sy het daarin geslaag om onder moeilike omstandighede steeds kalm en professioneel te bly,” het Naidoo gesê. “Ons werk saam met die onderskeie nooddiensverskaffers om ons ondersoek na die voorval te finaliseer en die slagoffer op te spoor sodat ons haar kan bystaan. MTN sien die mishandeling van vroue, kinders en ander weerlose lede van ons gemeenskap in ŉ baie ernstige lig en doen deur ons stigting baie om inisiatiewe te ondersteun wat mishandeling probeer hokslaan.” Intussen het Christelle Colman, uitvoerende hoof van Europ Assistance Suid-Afrika, om verskoning gevra vir die diensverskaffer se rol in die voorval. “Ons sal seker maak dat die nodige stappe gedoen word om te verhoed dat hierdie soort voorval weer in die toekoms gebeur,” het sy gesê. “Ons het reeds begin om verskeie aspekte van ons diens te verbeter. Dit sluit in die prosesse wat gevolg word met die nooddienste soos die polisie en ambulansdienste. Ons ondersoek ook verskeie tegnologie-opsies om dit makliker te maak om bellers se ligging vas te stel.”